Hæren i Sør-Sudan ruster seg til krig
Talsmann for Sør-Sudans hær, Philip Aguer, sa mandag at hæren nå gjør seg klar til å gjenerobre Bor, byen som ble hærtatt av opprørsstyrkene til tidligere visepresident Riek Machar i forrige uke.Opptrappingen av konflikten skjer parallelt med at advarslene fra verdenssamfunnet mot nye blodsutgytelser i det krigsherjede landet tiltar i styrke. Mandag advarte FN igjen om at situasjonen i Sør-Sudan er i ferd med å rakne fullstendig, bare drøyt to år etter at verdens yngste nasjon fikk sin etterlengtede selvstendighet. - For en uke siden ville det vært vanskelig å se for seg at ting ville bryte sammen i så stor grad, sier FNs humanitære sjef i Sør-Sudan Toby Lanzer.Machar kjemper om makten med Sør-Sudans president Salva Kiir. Kiir beskylder Machar for å prøve å kuppe makten, mens Machar krever at Kiir går av. De to kommer fra de etniske folkegruppene dinka og nuer, og maktkampen truer med å utvikle seg til en stammekrig i stor skala. Krigsfaren har igjen sendt hundretusenvis av sørsudanere på flukt ut i bushen, ifølge FN.
Regjeringshæren i Sør-Sudan sier den er i ferd med å gjøre seg klar til en større offensiv mot opprørsstyrkene. Faren for en fullskala borgerkrig rykker stadig nærmere.